ราชบัณฑิตฯ เคาะสะกดชื่อนายกอังกฤษคนใหม่ “นายริชี ซูแน็ก”
สำนักงานราชบัณฑิตยสภา เคาะสรุปให้สะกดชื่อนายกรัฐมนตรีอังกฤษคนใหม่ “Rishi Sunak” ภาษาไทยว่า "นายริชี ซูแน็ก" หลังกระทรวงการต่างประเทศสอบถาม
ราชบัณฑิตยสภา เคาะสะกดชื่อนายกฯอังกฤษคนใหม่ “Rishi Sunak” ภาษาไทยว่า "นายริชี ซูแน็ก"
27 ต.ค. 2565

ผู้สื่อข่าวรายงานว่า จากกรณีที่มีสื่อมวลชนหลายสำนัก สอบถามกระทรวงการต่างประเทศ ถึงการสะกดชื่อภาษาไทยของนายกรัฐมนตรีสหราชอาณาจักรคนใหม่ คือนาย Rishi Sunak นั้น ล่าสุด นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ชี้แจ้งว่า กรมยุโรป กระทรวงการต่างประเทศ ระบุว่า สำนักงานราชบัณฑิตยสภา ได้พิจารณาในเรื่องดังกล่าวแล้ว ก่อนจะได้ข้อสรุปว่าจะสะกดชื่อผู้นำอังกฤษคนใหม่ว่า ริชี ซูแน็ก
ทั้งนี้ การสะกดชื่อและนามสกุลของนายริชี ซูแน็ก กลายเป็นประเด็นที่มีการถกเถียงกันตั้งแต่เขาขึ้นดำรงตำแหน่งรัฐมนตรีคลัง ในรัฐบาลภายใต้การนำของนายบอริส จอห์นสัน อดีตนายกรัฐมนตรี เมื่อเดือนกุมภาพันธ์ 2020 เพราะหากจะให้ถอดตามตัวสะกด นามสกุลของเขาจะกลายเป็น สุนัก หรือบางคนอาจใช้ว่า สุนัค ตามตัวอักษรภาษาอังกฤษที่ลงท้ายด้วยตัว K
แต่ไม่ว่าจะอย่างไรก็ฟังคลับคล้ายคลับคลากับคำว่า สุนัข ที่มาจากคำบาลีที่แปลว่า ผู้มีเล็บงาม แต่เป็นคำเรียกทางการของ “หมา” ในภาษาไทยนั่นเอง ทำให้สื่อหลายฉบับเลี่ยงไปใช้อักษร ซ ในตัวสะกดนามสกุลของเขาแทน โดยมีการสะกดเป็นภาษาไทยทั้ง ซูนัก และซูนัค กระทั่งวันนี้ที่ได้ข้อสรุปจากสำนักงานราชบัณฑิตยสภาว่าให้ใช้ “ริชี ซูแน็ก” ในที่สุด
 